J. Zvonár, poslanec: (2009-04-28):
Pri zániku poisťovní sa stretávame s množstvom problémov, problémov najmä finančného charakteru a zákon, legislatíva nemohla zaujať všetky problémy, ktoré pri zániku poisťovní vznikajú. Je to pre nás nový fenomén a preventívne sa musíme pozerať, aby tieto problémy boli čo najmenšie. Zdravotná poisťovňa, ktorej v priebehu kalendárneho roka zaniklo povolenie, vstupuje do likvidácie ako iná obchodná spoločnosť, prípadne, ak jej majetok nepostačuje na úhradu záväzkov, vstupuje do konkurzu a majetok tvorí konkurznú podstatu. V režime vykonávania ročného zúčtovania poistného dochádza na základe dokladov, ktoré predkladajú poistenci k zmene výšky evidovaných pohľadávok a záväzkov. Samotný princíp ročného zúčtovania je postavený na logiku zúčtovania všetkých príjmov v priebehu kalendárneho roka. Nie je možné deliť príjmy na časť roka. Išlo by nie o ročné zúčtovanie, ale o štvrťročné, dvojmesačné, čiastočné účtovanie, ktoré nemá oporu v zákone. Likvidátor, respektíve správca konkurznej podstaty nemá oprávnenie na činnosť zdravotnej poisťovne, a teda nemôže ani vykonávať činnosti súvisiace s ročným zúčtovaním poistného. Zdravotná poisťovňa, na ktorú bol v priebehu roka poistný kmeň prevedený, nemôže takisto vykonať ročné zúčtovanie, nakoľko nie je príjemcom platieb a nemá informáciu o predpisoch za kalendárny rok. Mohla by iba vykonať niekoľkomesačné zúčtovanie aj to iba za predpokladu, že budú vydané osobitné pravidlá vrátane osobitných tlačív a koeficientov pre takéto niekoľkomesačné zúčtovanie. Zároveň by poistenci zúčtovali iba časť svojich príjmov, čo pri nerovnomernom rozložení príjmov a platbách, napríklad, ak väčšina platieb bola realizovaná na začiatku roka ešte v prospech pôvodnej zdravotnej poisťovne mohlo znamenať, že časti poistencom by takýmto spôsobom vznikol umelý nedoplatok voči novej zdravotnej poisťovni. Na základe týchto skutočností je zrejmé, že vykonanie ročného zúčtovania pri dodržaní jeho princípov určených zákonom je u takýchto poistencov nerealizovateľné, nakoľko by nebolo možné zabezpečiť spravodlivosť výpočtu nedoplatku, eventuálne preplatku, tak ako je to u poistencov, ktorí celé obdobie boli poistencami iba jednej zdravotnej poisťovne. Preto predkladám pozmeňujúci návrh k vládnemu návrhu zákona, ktorým sa mení a dopĺňa zákon č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve v znení neskorších predpisov a o zmene a doplnení niektorých zákonov. Za čl. III sa vkladá nový čl. IV, ktorý znie: Zákon č. 580/2004 Z. z. o zdravotnom poistení a o zmene a doplnení zákona č. 95/2002 Z. z. o poisťovníctve a o zmene a doplnení niektorých zákonov v znení zákona č. 718/2004 Z. z., zákona č. 305/2005 Z. z., zákona č. 352/2005 Z. z., zákona č. 660/2005 Z. z., zákona č. 282/2006 Z. z., zákona č. 522/2006 Z. z., zákona č. 673/2006 Z. z., zákona č. 358/2007 Z. z., zákona č. 518/2007 Z. z., zákona č. 530/2007 Z. z., zákona č. 594/2007 Z. z., zákona č. 461/2008 Z. z. a zákona č. 581/2008 Z. z. sa dopĺňa takto: „§ 31 sa dopĺňa ods. 4, ktorý znie: Ročné zúčtovanie poistného nevykonávajú poistenci zdravotnej poisťovne za rok, v ktorom jej zanikla platnosť povolenia z iného dôvodu ako pre zrušenie povolenia. Preddavky na poistné, ktoré mali byť zaplatené za rozhodujúce obdobie sa pokladajú za poistné podľa tohto zákona.“. Pán predsedajúci, skončil som.